ธปท.ลดคาดการณ์ศก.ปีหน้าเหลือ 4.6%
ธปท.คาดศก.ปีนี้โต 5.7% เท่าเดิม แต่ปรับลดประมาณการปีหน้าเหลือ 4.6% จากเดิม 5%  ส่วนเงินเฟ้อมีแนวโน้มลดลง
26 ต.ค. 2555

ธปท.คาดศก.ปีนี้โต 5.7% เท่าเดิม แต่ปรับลดประมาณการปีหน้าเหลือ 4.6% จากเดิม 5%  ส่วนเงินเฟ้อมีแนวโน้มลดลง
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า ธปท.ได้ประเมินอัตราการขยายตัวทางเศรษฐกิจ (จีดีพี) ปีนี้ น่าจะขยายตัวได้ในระดับ 5.7% เท่าเดิม เนื่องจากความต้องการบริโภคภาคเอกชนในประเทศยังขยายตัวได้ดี คาดว่าการบริโภคปีนี้จะโตได้ที่ระดับ 5.8% จากเดิมที่คาดไว้ 5.2% แม้ว่าการส่งออกจะได้รับผลกระทบจากเศรษฐกิจโลกชะลอตัว โดยการส่งออกปีนี้จะลดลงเหลือ 4.4% จากที่คาดไว้ 7% 
สำหรับ ในปีหน้าจีดีพีมีแนวโน้มขยายตัวต่ำกว่าที่เคยประเมินไว้เดิม คาดว่าจะขยายตัวได้ที่ระดับ 4.6% จากเดิมที่คาดไว้ที่ 5% อย่างไรก็ตาม เชื่อว่าการส่งออกปีหน้าจะดีขึ้นจากปีนี้ โดยจะโตได้ที่ระดับ 9% ซึ่งต่ำกว่าที่คาดไว้เดิม 10.8% 
“เศรษฐกิจปีหน้ามีโอกาสโตได้ดีขึ้น หากภาครัฐมีการใช้จ่ายมากขึ้น เพราะการประเมินรอบนี้ยังไม่ได้รวมการลงทุนโครงสร้างพื้นฐานที่มีวงเงิน 2.27 ล้านล้านบาทเข้าไป เนื่องจากยังไม่มีความแน่นอนแค่ไหนอย่างไร แต่ถ้ารัฐบาลทำได้จะมีผลให้จีดีพีปีหน้าขายตัวได้มากขึ้นกว่าที่ประเมินไว้” นายไพบูลย์กล่าว
ทั้งนี้ ธปท.คาดว่าอัตราเงินเฟ้อพื้นฐานปีนี้จะชะลอลงอยู่ที่ระดับ 2.1% จากที่คาดไว้ 2.2% และปีหน้าคาดไว้ที่ 1.7% จากเดิมที่ 1.9% ส่วนอัตราเงินเฟ้อทั่วปีนี้คาดว่าจะอยู่ที่ระดับ 3% จากเดิมที่คาดไว้ที่ 2.9% ส่วนปีหน้าเงินเฟ้อทั่วไปน่าจะอยู่ที่ 2.8% จากที่คาดไว้ 3.4%